1. **UPUTE AUTORIMA**

Časopis za društveno-humanističke studije *Pilar* višedisciplinarni je časopis, koji objavljuje radove s područja društvenih i humanističkih znanosti. Časopis je počeo izlaziti 2006. godine s prvenstvenom svrhom šireg i obuhvatnijeg pristupa proučavanju lika i djela hrvatskog političara, pravnika, publicista, sociologa i povjesničara Ive Pilara, po komu izdavač časopisa, Institut društvenih znanosti Ivo Pilar, od 1997. godine i nosi ime. Danas se ova svrha ogleda u promicanju „pilarovskih tema“ u časopisu, odnosno u objavljivanju radova koji s motrišta relevantnih znanstvenih disciplina obrađuju teme identiteta, modernizacije i europeizacije.

Od 2021. godine časopis izlazi jednom godišnje. Recenzije za znanstvene radove objavljene u časopisu su dvostruko anonimne. U časopisu se objavljuju članci na hrvatskom jeziku, te na jednom od svjetskih jezika. Rukopisi se šalju na adrese: mislav.gabelica@pilar.hr, ili ivo.turk@pilar.hr. Moraju biti predani kao Word dokument, pisani pismom Times New Roman, veličinom slova 12 pt., te proredom 1.5. Ne primaju se već objavljeni radovi.

Način citiranja prilagođen je činjenici da je *Pilar* interdisciplinaran časopis, koji pokriva znanstvenu produkciju s područja i društvenih i humanističkih znanosti. Budući da se pri pisanju znanstvenih radova gotovo svaka od znanosti s ovih područja uobičajeno služi drugačijim načinom citiranja izvora, u časopisu *Pilar* dopuštamo dva načina citiranja, koja barem donekle objedinjuju ove različitosti. Pritom se autor mora dosljedno držati onog načina citiranja kojega jednom prihvati.

1. **Bilješke na dnu stranice (fusnote):**

Izvori, literatura te napomene vezane uz tekst navode se u bilješkama na dnu stranice. U bilješkama se izvori i literatura navode u skraćenom obliku, a potpuni podaci o citiranim djelima nalaze se u popisu literature na kraju rada.

**Upute (knjige):**

**Bilješka**: Matijević, *Slom politike katoličkog jugoslavenstva. Hrvatska pučka stranka u političkom životu Kraljevine SHS (1919.-1929.)*, 28.-30.

U daljnjem tekstu dovoljno je: Matijević, *Slom politike katoličkog jugoslavenstva*, 55.

**Popis literature**: Matijević, Zlatko. *Slom politike katoličkog jugoslavenstva. Hrvatska pučka stranka u političkom životu Kraljevine SHS (1919.-1929.)*. Zagreb: Hrvatski institut za povijest; Dom i svijet, 1998.

**Bilješka:** Peršić,*Kroničarski spisi*, 43.

**Popis literature:** Peršić, Ivan. *Kroničarski spisi*. Prir. Stjepan Matković. Zagreb: Državni arhiv u Zagrebu; Dom i svijet; Hrvatski institut za povijest, 2002.

**Bilješka**: Jonjić, Matković, *Iz korespodencije dr. Mile Budaka (1907.-1944.)*, 135.

**Popis literature:** Jonjić, Tomislav; Matković, Stjepan, ur. *Iz korespodencije dr. Mile Budaka (1907.-1944.)*. Zagreb: Hrvatski državni arhiv, 2012.

**Prilozi u knjigama ili zbornicima radova:**

**Bilješka:** Turkalj, „Oblikovanje pravaške nacionalno-integracijske ideologije do hrvatskog Sabora 1861. godine“, 21.

U daljnjem tekstu dovoljno je: Turkalj, „Oblikovanje pravaške nacionalno-integracijske ideologije“, 23.-25.

**Popis literature**: Turkalj, Jasna. „Oblikovanje pravaške nacionalno-integracijske ideologije do hrvatskog Sabora 1861. godine“. U: *Pravaštvo u hrvatskome političkom i kulturnom životu u sučelju dvaju stoljeća. Zbornik radova sa znanstvenog skupa Stranka prava u hrvatskome političkom i kulturnom životu 1861.-1929. godine*. Ur. Zdravka Jelaska Marijan, Zlatko Matijević. Zagreb: Hrvatski institut za povijest, 2013., 19.-67.

**Članci u časopisima:**

**Bilješka:** Matković,„Prezreni pravaš:u prigodi 100. godišnjice smrti dr. Josipa Franka“, 167.

U daljnjem tekstu dovoljno je: Matković,„Prezreni pravaš“, 169.

**Popis literature:** Matković, Stjepan. „Prezreni pravaš:u prigodi 100. godišnjice smrti dr. Josipa Franka“. *Pilar* 12 (2011.), br. 2: 165.-174.

**Novinski članci:**

**Bilješka:** MileBudak, „Dani svih svetih i svih mrtvih“, *Hrvatsko pravo* (Zagreb), 3. 11. 1928., 1.

Ako se ne zna autor članka, onda: „Slava žrtvama 5. prosinca 1918.“, *Hrvatsko pravo* (Zagreb), 8. 12. 1928., 4.

**Popis literature:** *Hrvatsko pravo* (Zagreb), 1928.

**Arhivski izvori:**

**Bilješka:** HR-HDA-124-NVSHS, kutija 2., br. 126.

**Popis izvora**: HR-HDA-124-NVSHS: Hrvatska, Hrvatski državni arhiv, Zagreb, fond 124, Narodno vijeće Slovenaca, Hrvata i Srba

**Enciklopedijski članci:**

**Bilješka:** Andrassy, „Družtveni ugovor“, 280.

**Popis literature:** Andrassy, Juraj. „Družtveni ugovor“. U: *Hrvatska enciklopedija*, sv. V. Zagreb: Hrvatski izdavalački bibliografski zavod, 1945., 280.

**Mrežne stranice:**

**Bilješka:** „Braćo Hrvati!“

**Popis izvora**: „Braćo Hrvati!“. U: *Hrvatske pravice* (on.line), 1. 6. 1907., 1. Pristup ostvaren 29. 6. 2023. <https://library.foi.hr/dbook/novine.php?B=1&C=35&godina=1907&broj=000001&E=E9999>

1. **Bilješke unutar teksta:**

Upućivanje na izvore ili korištenu literaturu navodi se u samom tekstu rada, dok se napomene vezane uz tekst navode u bilješkama na dnu stranice. Upućivanje na izvore ili korištenu literaturu unutar teksta mora sadržavati prezime autora čija se knjiga/članak/publikacija koristi ili citira, godinu izdanja knjige/članka/publikacije, te eventualno broj stranice ukoliko se citira izvorni tekst iz knjige/članka/publikacije. Potpuni podaci o korištenim ili citiranim djelima nalaze se u popisu literature na kraju članka.

**Primjeri pisanja bilješki i popisa literature:**

**Kada je jedan autor:**

**Bilješka**: „Liberalizam čupa pojedinca iz organskog tijela društva i omogućuje mu da živi, barem veći dio života, izvan majčine utrobe, baca ga u nepoznat svijet pun opasnosti, gdje vlada borba za opstanak.“ (Bobbio, 1992, str. 52).

Ili:

Bobbio (1992) smatra da „liberalizam čupa pojedinca iz organskog tijela društva…“ (str. 52).

**Popis literature**: Bobbio, N. (1992). *Liberalizam i demokracija*. Zagreb: Novi Liber

**Kada su dva ili tri autora:**

**Bilješka**: Prošle godine objavljena je iscrpna analiza utjecaja prometne dostupnosti na promjenu broja stanovnika i starenja stanovništva u Međimurskoj županiji (Turk, Mesarić Žabčić i Šimunić, 2022).

**Popis literature**: Turk, I., Mesarić Žabčić, R., Šimunić, N. (2022), Utjecaj prometne dostupnosti na promjenu broja stanovnika i starenje stanovništva u Međimurskoj županiji od 1991. do 2021. *Podravina*, XXI (42), 168.-181.

**Kada su četiri i više autora (dodaje se „i sur.“):**

**Bilješka**: U analizi promjene okoliša središnjeg dijela Dalmatinske zagore, Fuerst-Bjeliš i sur. (2011) su naveli …

**Popis literature**: Fuerst-Bjeliš, B., Lozić, S., Cvitanović, M., Durbešić, A. (2011). Promjene okoliša središnjeg dijela Dalmatinske zagore od 18. stoljeća. U: *Zagora između stočarsko-ratarske tradicije te procesa litoralizacije i globalizacije*. Zadar, Dugopolje: Sveučilište u Zadru, Kulturni sabor Zagore, Ogranak Matice hrvatske u Splitu, 117.-129.

**Kada se poziva na više radova odjednom:**

**Bilješka**: O pravaštvu kao hrvatskoj nacionalnoj ideologiji pisalo je više autora (Gross, 1962, 1964, 1973; Matković, 2001; Turkalj, 2009). Ako se pritom navode dva ili više radova istog autora, samo uz prvi je potrebno navesti prezime.

**Kada se koriste radovi istog autora objavljeni u istoj godini**:

Svakom se radu uz godinu objave doda malo slovo a, b, c…, što se objašnjava u popisu literature:

**Bilješka**: U godinama kada je prerastalo u nacionalni pokret (Turkalj, 2009a), pravaštvo je stjecalo pristaše i među Hrvaticama (Turkalj, 2009b).

**Popis literature**:

Turkalj, J. (2009a). *Pravaški pokret 1878.-1887.* Zagreb: Hrvatski institut za povijest

Turkalj, J. (2009b). Pohvale i kazne „krasnom spolu“ zbog potpore Stranci prava u banskoj Hrvatskoj 1880-ih. *Časopis za suvremenu povijest* 41 (1), 171.-193.